Agrizzi vra verskoning, dok op vir k-woord-tirade | Maroela Media
Agrizzi vra verskoning, dok op vir k-woord-tirade
Angelo Agrizzi. (Foto: Simphiwe Mbokazi /ANA)
Angelo Agrizzi, die voormalige bedryfshoof van die eertydse Bosasa, gaan R200 000 aan 'n welsynsorganisasie skenk en het reeds 'n openbare verskoning gemaak vir sy herhaaldelike gebruik van die k-woord.
Agrizzi het Donderdag weer in die gelykheidshof in Randburg verskyn, nadat die Menseregtekommissie (MRK) klagte van haatspraak en diskriminasie teen hom aanhangig gemaak het. Die MRK het Agrizzi verkla ná sy getuienis voor die Zondo-kommissie wat staatskaping ondersoek, waar hy erken het dat hy rassistiese uitsprake gemaak het. 'n Opname waarin hy herhaaldelik die k-woord gebruik, is by die kommissie gespeel én op sosiale media versprei.
Agrizzi en die MRK het sedertdien 'n ooreenkoms aangegaan wat bepaal dat hy 'n openbare verskoning maak en die bedrag geld betaal vir sy selferkende rassisme. Die ooreenkoms is in opdrag van die hof gemaak.
Agrizzi se skriftelike verskoning is reeds op die MRK se webwerf geplaas.
"Ek het diepe berou dat ons land in 2019 steeds na verskonings oor dié aaklige taalgebruik moet luister. Ons behoort nie meer in dié posisie te wees nie en ek besef ek is een van die mense wat ons daar geplaas het. Daaroor is ek geweldig jammer," lui 'n gedeelte van Agrizzi se verskoning.
"Aan my mede-Suid-Afrikaners wil ek weereens verskoning vra vir die pyn wat ek veroorsaak het en omdat ek ons deur my optrede verder verdeel het."
Die R200 000 gaan aan die Barney Mokgatle-stigting in Alexandra geskenk word.
Buang Jones, die MRK se Gautengse bestuurder, het buite die hof gesê die gebruik van die k-woord is "doelbewus haatdraend en minagtend".
"Ons sien dit (die Agrizzi-ooreenkoms) as 'n herstellende maatreël. Ons sien dit as 'n verenigde Suid-Afrika wat wil bydra tot die verbetering van ons samelewing."
Barney Mokgatle, verbonde aan die stigting wat die geld gaan ontvang, het Suid-Afrikaners gevra om dit in hulle harte te vind om te vergewe.
Angelo Agrizzi haatspraak Menseregtekommissie
ANC neem Wes-Kaapse munisipaliteit oor
Verskonings??? VIR WAT
Seker Vicky sou ook verkies om liewer te betaal ,of is daar 'n verskil tussen die oortredings ?
Daar word dus n geldwaarde geplaas op die woord, wel my vriend se drywer se naam word so aangedui in sy id, hy moet dus vergoeding daarvoor te ontvang.
Een van hierdie mooi dae gaan Steve ook moet opdok. Sy 200, 000 moet gaan aan die eff vroue liga se honger kindertjies!
WAAROM…tot op lae vlak, benede jou opvoeding daal….maw laat HULLE maar in bekgevegte betrokke raak,dis benede my of dit selfs 'goedpraat', om vieslik te praat..?